Na temelju članka 54. stavka 1. Zakona o ustanovama (Narodne novine broj 76/93, 29/97, 47/99 i 35/08 ), članka 98. st. 3. Zakona o odgoju i obrazovanju u osnovnoj i srednjoj školi (Narodne novine broj 87/08, 86/09, 92/10, 105/10, 90/11, 5/12, 16/12, 86/12, 126/12, 94/13 i 152/14), te članka 54. Statuta Osnovne škole „Podrute“, Školski odbor Osnovne škole „Podrute“, uz prethodnu suglasnost Varaždinske županije, KLASA: 012-03/15-01/12, URBROJ: 2186/1-02/1-15-5 od 26.10.2015. godine, na sjednici održanoj 06.11.2015. godine donosi

**IZMJENE I DOPUNE STATUTA**

**OSNOVNE ŠKOLE „PODRUTE“**

Članak 1.

U članku 131. briše se stavak 3.

Članak 2.

Članak 158. mijenja se i glasi:

1. Pedagoške mjere izriču se učenicima radi utjecaja na promjenu ponašanja učenika kojem je mjera izrečena te da bude poticaj na odgovorno i primjerno ponašanje drugim učenicima.
2. Pedagoške mjere trebaju potaknuti učenike na preuzimanje odgovornosti i usvajanje pozitivnog odnosa prema školskim obvezama i okruženju.
3. Pedagoške mjere izriču se zbog povrede dužnosti, neispunjavanja obveza, nasilničkog ponašanja i drugih neprimjerenih ponašanja (u daljnjem tekstu: neprihvatljiva ponašanja).
4. Pedagoške mjere izriču se prema težini neprihvatljivog ponašanja.

Članak 3.

U članku 159. u stavku 1. točka 4. briše se. Točka 5. postaje točka 4.

Članak 4.

Iza članka 159. dodaje se novi članak 159. a koji glasi:

1. Kriteriji na temelju kojih se izriče pedagoška mjera trebaju biti takvi da potaknu učenika na odstupanje od neprihvatljivih oblika ponašanja i usvajanje prihvatljivih oblika ponašanja, u skladu s pravilima i kućnim redom škole.
2. Na početku svake školske godine razrednik je obavezan na satu razrednika izvijestiti učenike, a na roditeljskom sastanku roditelje ili zakonske zastupnike učenika (u daljnjem tekstu: roditelje) o Pravilniku o kriterijima za izricanje pedagoških mjera i odredbama Statuta koje se odnose na pedagoške mjere.
3. Neprihvatljiva ponašanja na temelju kojih se izriču pedagoške mjere podijeljena su ovisno o težini na: lakša, teža, teška i osobito teška.

Članak 5.

Iza članka 159. a dodaje se članak 159. b koji glasi:

1. Pedagoška mjera izriče se i zbog neopravdanih izostanaka s nastave:
2. Neopravdanim izostankom smatra se izostanak za koji razredniku nije dostavljena liječnička ispričnica ili ispričnica nadležne institucije, koju je potpisao i roditelj.
3. Neopravdanim izostankom ne smatra se izostanak s nastave za koji je roditelj unaprijed tražio i dobio odobrenje i to:

- u hitnim slučajevima usmeno od učitelja za izostanak s njegovoga sata

- pisano od razrednika za izostanak do 3 radna dana, ravnatelja za izostanak do 7

radnih dana i učiteljskog vijeća za izostanak do 15 radnih dana.

1. Tijekom školske godine roditelj može osobno ili pisanim putem opravdati izostanak svog djeteta za koji nije dostavljena ispričnica iz stavka 2. ovoga članka u trajanju od najviše tri radna dana, koji ne mogu biti uzastopni.
2. Roditelji su dužni opravdati izostanke učenika neposredno razredniku, pisanom izjavom ili liječničkom ispričnicom u roku 8 dana od prvog dana izostanka učenika.

Članka 6.

Članak 160. mijenja se i glasi:

1. Pedagoška mjera OPOMENA izriče se nakon drugog evidentiranog lakšeg neprihvatljivog ponašanja ili u slučaju da je učenik neopravdano izostao više od 0,5% nastavnih sati od ukupnoga broja sati u koje je trebao biti uključen tijekom nastavne godine.
2. Lakšim neprihvatljivim ponašanjem smatra se:

a) ometanje odgojno-obrazovnoga rada (npr. izazivanje nereda, stvaranje buke, pričanje

nakon usmene opomene učitelja/nastavnika ili dovikivanje tijekom odgojno-

obrazovnoga rada);

1. onečišćenje školskoga prostora i okoliša (npr. bacanje smeća izvan koševa za otpatke);
2. oštećivanje imovine u prostorima škole ili na drugome mjestu gdje se održava odgojno-obrazovni rad nanošenjem manje štete (npr. šaranje, urezivanje u namještaj);
3. nedopušteno korištenje informacijsko-komunikacijskih uređaja tijekom odgojno-obrazovnoga rada;
4. pomaganje ili poticanje ulaska neovlaštenih osoba u školski prostor;
5. poticanje drugih učenika na neprihvatljiva ponašanja;
6. uznemiravanje učenika ili radnika škole odnosno druge aktivnosti koje izazivaju nelagodu u drugih osoba, nakon što je učenik na to upozoren;
7. korištenje nedopuštenih izvora podataka u svrhu prepisivanja.
8. Pedagošku mjeru opomene izriče razrednik u roku 15 dana od dana saznanja za neprihvatljivo ponašanje učenika zbog kojeg se izriče.

Članak 7.

Članak 161. mijenja se i glasi:

1. Pedagoška mjera UKOR izriče se zbog težeg neprihvatljivog ponašanja ili u slučaju da je učenik neopravdano izostao više od 1% nastavnih sati od ukupnoga broja sati u koje je trebao biti uključen tijekom nastavne godine.
2. Težim neprihvatljivim ponašanjem smatra se:
3. ometanje odgojno-obrazovnoga rada na način da je onemogućeno njegovo daljnje izvođenje;
4. povreda dostojanstva druge osobe omalovažavanjem, vrijeđanjem ili širenjem neistina i glasina o drugome učeniku ili radniku škole;
5. unošenje ili konzumiranje psihoaktivnih sredstava u prostor škole ili na drugo mjesto gdje se održava odgojno-obrazovni rad;
6. dovođenje ili pomaganje prilikom dolaska neovlaštenim osobama koje su nanijele štetu osobama ili imovini u prostoru škole ili na drugome mjestu gdje se održava odgojno-obrazovni rad;
7. namjerno uništavanje imovine nanošenjem veće štete u prostoru škole ili na drugome mjestu gdje se održava odgojno-obrazovni rad;
8. prikrivanje nasilnih oblika ponašanja;
9. udaranje, sudjelovanje u tučnjavi i druga ponašanja koja mogu ugroziti sigurnost samog učenika ili druge osobe, ali bez težih posljedica;
10. korištenje ili zlouporaba podataka drugog učenika iz pedagoške dokumentacije;
11. klađenje ili kockanje u prostorima škole ili na drugome mjestu gdje se održava odgojno-obrazovni rad;
12. prisvajanje tuđe stvari.
13. Pedagošku mjeru ukora izriče razredno vijeće u roku 15 dana od dana saznanja za neprihvatljivo ponašanje učenika zbog kojeg se izriče.

Članak 8.

Članak 162. mijenja se i glasi:

1. Pedagoška mjera STROGI UKOR izriče se zbog teškog neprihvatljivog ponašanja ili u slučaju da je učenik neopravdano izostao više od 1,5 % nastavnih sati od ukupnoga broja sati u koje je trebao biti uključen tijekom nastavne godine.
2. Teško neprihvatljivo ponašanje smatra se:
3. izazivanje i poticanje nasilnog ponašanja (npr. prenošenje netočnih informacija koje su povod za nasilno ponašanje, skandiranje prije ili tijekom nasilnog ponašanja, snimanje događaja koji uključuje nasilno ponašanje i slična ponašanja);
4. nasilno ponašanje koje nije rezultiralo težim posljedicama;
5. krivotvorenje ispričnica ili ispitnih materijala;
6. neovlašteno korištenje tuđih podataka za pristup elektroničkim bazama podataka škole bez njihove izmjene;
7. krađa tuđe stvari;
8. poticanje grupnoga govora mržnje;
9. uništavanje službene dokumentacije škole;
10. prisila drugog učenika na neprihvatljivo ponašanje ili iznuda drugog učenika

(npr. iznuđivanje novca);

1. unošenje oružja i opasnih predmeta u prostor škole ili drugdje gdje se održava odgojno- obrazovni rad
2. Pedagošku mjeru strogog ukora izriče učiteljsko vijeće u roku 30 dana od dana saznanja za neprihvatljivo ponašanje učenika zbog kojeg se izriče.

Članak 9.

Članak 163. briše se.

Članak 10.

Članak 164. mijenja se i glasi:

1. Pedagoška mjera PRESELJENJE U DRUGU ŠKOLU izriče se zbog osobito teškog neprihvatljivog ponašanja ili u slučaju da je učenik neopravdano izostao više od 2% nastavnih sati od ukupnoga broja sati u koje je trebao biti uključen tijekom nastavne godine.
2. Osobito teškim neprihvatljivim ponašanjem smatra se:
3. krivotvorenje pisane ili elektroničke službene dokumentacije škole;
4. objavljivanje materijala elektroničkim ili drugim putem, a koji za posljedicu imaju povredu ugleda, časti i dostojanstva druge osobe;
5. teška krađa odnosno krađa počinjena na opasan ili drzak način, obijanjem, provaljivanjem ili svladavanjem prepreka da se dođe do stvari;
6. ugrožavanje sigurnosti učenika ili radnika škole korištenjem oružja ili opasnih predmeta u prostoru škole ili na drugome mjestu gdje se održava odgojno-obrazovni rad;
7. nasilno ponašanje koje je rezultiralo teškim emocionalnim ili fizičkim posljedicama za drugu osobu
8. Pedagošku mjeru preseljenja u drugu školu izriče ravnatelj u roku 60 dana od dana saznanja za neprihvatljivo ponašanje učenika zbog kojeg se izriče.
9. O izrečenoj pedagoškoj mjeri preseljenja u drugu školu osnovna škola obavještava ured državne uprave koji je dužan u roku od 7 dana odrediti osnovnu školu u kojoj učenik nastavlja školovanje.

Članak 11.

U članku 165. stavku 3. riječi “i odgojno-obrazovni tretman produženog stručnog postupka“ brišu se.

Članak 12.

Članak 166. mijenja se i glasi:

1. Postupak za izricanje pedagoških mjera pokreće se po službenoj dužnosti na temelju bilješki iz pedagoške dokumentacije i/ili službenih bilješki stručnih suradnika i/ili ravnatelja, a ako je potrebno i na mišljenjima drugih nadležnih institucija.
2. Prije izricanja pedagoške mjere odgojno-obrazovni radnici škole dužni su međusobno se konzultirati, kontaktirati roditelja učenika, a ako je potrebno mogu se konzultirati i s drugim stručnjacima radi upoznavanja osobina i mogućnosti učenika te otklanjanja uzroka koji sprečavaju ili otežavaju pravilan razvoj učenika kako bi se ublažili i pojačali zaštitni čimbenici u razvoju učenika.

Članak 13.

Članak 167. briše se.

Članak 14.

U članku 168. stavak 1.mijenja se i glasi:

1. U postupku izricanja pedagoških mjera učitelji, stručni suradnici i ravnatelj (u daljnjem tekstu: odgojno-obrazovni radnici) dužni su voditi računa o dobi učenika, njegovoj psihofizičkoj razvijenosti i osobinama, ranijem ponašanju, okolnostima koje utječu na učenikov razvoj, okolnosti u kojima se neprihvatljivo ponašanje dogodilo te drugim okolnostima.
2. Prije izricanja mjere učeniku se mora omogućiti savjetovanje s odgojno-obrazovnim radnikom te izjašnjavanje o činjenicama i okolnostima koje su važne za donošenje odluke o opravdanosti izricanja pedagoške mjere. Roditelj mora biti informiran o neprihvatljivom ponašanju, načinu prikupljanja informacija, prikupljenim informacijama koje su važne za donošenje odluke o izricanju pedagoške mjere.
3. Mjera se može izreći i bez izjašnjavanja učenika ako se učenik bez opravdanoga razloga ne odazove pozivu razrednika ili druge ovlaštene osobe.
4. Mjera se može izreći i bez informiranja roditelja, što je propisano stavkom 2. ovoga članka, ako se roditelj ne odazove pozivu na razgovor.

Članak 15.

Članak 169. mijenja se i glasi:

1. Pedagoške mjere opomene i ukora izriču se za tekuću školsku godinu.
2. Pedagoške mjere strogog ukora i preseljenja u drugu školu vrijede do kraja osnovnog odgoja i obrazovanja.
3. Ista pedagoška mjera može se izreći najviše dva puta tijekom školske godine. U slučaju da se učenik ponovo neprihvatljivo ponaša, izriče se pedagoška mjera sljedeće težine.
4. Učeniku kojem je izrečena pedagoška mjera preseljenja u drugu školu, a koji se i dalje neprimjereno ponaša, može se izreći pedagoška mjera izuzev mjere preseljenja u drugu školu.

Članak 16.

U članku 170. mijenja se i glasi:

1. Nakon provedenog postupka za izricanje pedagoške mjere ovlašteno tijelo može postupak obustaviti ili izreći odgovarajuću pedagošku mjeru. U jednom postupku može se izreći samo jedna pedagoška mjera.
2. Pedagoške mjere opomene, ukora i strogog ukora izriču se kao mjere upozorenja.
3. O pedagoškoj mjeri preseljenja u drugu školu ravnatelj odlučuje rješenjem na temelju obavijesti učiteljskog vijeća.
4. U obrazloženju pedagoške mjere navest će se mjesto, vrijeme i način na koji je došlo do neprihvatljivog ponašanja te posljedice koje su nastupile ili su mogle nastupiti. Obrazloženje mora sadržavati i podatke o prethodno poduzetim preventivnim mjerama te prijedloge za pružanje pomoći i potpore učeniku s ciljem otklanjanja uzroka neprihvatljivog ponašanja.

Članak 17.

Članak 171. mijenja se i glasi:

1. Protiv odluke o izricanju pedagoške mjere opomene, ukora i strogog ukora učenik ili roditelj može uputiti prigovor ravnatelju škole.
2. Protiv rješenja o pedagoškoj mjeri preseljenja u drugu školu roditelj ima pravo žalbe. O žalbi protiv rješenja odlučuje Ministarstvo.

Članak 18.

Članak 185. mijenja se i glasi:

Roditelji su odgovorni za učenikovo redovito pohađanje nastave i dužni su opravdati izostanke učenika na način propisan ovim Statutom.

Članak 19.

Ove Izmjene i dopune Statuta stupaju na snagu osmoga dana od dana objave na oglasnoj ploči Škole.

PREDSJEDNICA ŠKOLSKOG ODBORA:

Snježana Sedlar

Ove Izmjene i dopune Statuta objavljene su na oglasnoj ploči Škole dana 06.11.2015. godine.

RAVNATELJICA:

Biserka Ratković

KLASA: 012-03/15-01/1

URBROJ: 2186-130-03-15-9

Donje Makojišće, 06.11.2015.